 DAWA za asili nchini zitaanza kudhibitiwa ubora wake na Mamlaka ya Chakula na Dawa Rwanda (FDA) kama dawa nyingine ili kukidhi ubora na kudhibiti madhara kwa wananchi.Kaimu Mkurugenzi Mkuu wa Mamlaka hiyo, Dk Charles Karangwa alisema dawa za asili zitapimwa na kuthibitishwa kabla ya kuuzwa katika soko la ndani. “Hivi karibuni tulitoa tangazo kwa wadau mbalimbali kusajili bidhaa ili kuweza kuthibitishwa kabla ya kuuzwa nchini,” alisema.“Dawa asilia zimetumika. Serikali imepitisha sheria kwa kushirikiana na waganga asilia kupata msaada kudhibiti wanachofanya,” alisema. Alisema hakuna kiwanda cha kutengeneza dawa nchini, lakini kuna baadhi vinatarajiwa kuanza uzalishaji hivi karibuni huku wakitarajia katika miaka ijayo kuwa na viwanda vingi zaidi.Waziri wa Afya, Dk Diane Gashumba alisema mamlaka hiyo hivi karibuni itapata maabara inayokidhi viwango vya kimataifa, kwani awali walitegemea zile za bodi za kimataifa.